Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 796

2. Az informatika szakmai alapozó oktatás célja A szakiskolák 10. évfolyamán folyó szakmai alapozó oktatás legfontosabb célja a szakmacsoport közös (elméleti és gyakorlati) általános technikai alapismereteinek elsajátíttatása. A szakmai alapozó oktatás keretében a tanulók az általános szakmai ismeretek elsajátítása mellett megismerkednek a kiválasztott szakmacsoport jellemző technológiáival, az itt használt anyagokkal, megismerik a szakmacsoportba tartozó szakképesítéseket, ezáltal segítséget kapnak az Országos Képzési Jegyzékben szereplő, számukra leginkább megfelelő szakképesítés kiválasztásához. Az oktatásnak fel kell készíteni a tanulókat a csoportban végzett munkára, a kommunikációra a csoport tagjaival. 2006/79/II. szám Az oktatás célja a szakmacsoportra vonatkozó közös elméleti és gyakorlati ismeretek átadása, a jellemző technológiák, anyagok, a szakmacsoporthoz tartozó szakképesítések bemutatása. Alapvető cél azoknak a funkcionális képességeknek és készségeknek a fejlesztése, amelyekre a következő, szakképzési fázisban majd szükség lesz. Fontos feladat, hogy az alapozó oktatás bővítse, rendszerezze és elmélyítse a közismereti tantárgyak keretében tanultakat. Szerezzék meg a tanulók mindazokat az általános műszaki ismereteket, amelyek tanulmányaik folytatásához, a választott szakma elméleti és gyakorlati ismereteinek elsajátításához szükségesek. Fejlessze a tanulók műszaki szemléletét, kreativitását, logikus problémamegoldó gondolkodását, célirányos műszaki feladatmegoldó képességét. Mutassa be a szakmacsoport szakképesítéseiben dolgozók tevékenységeit, az informatikai pályák szépségét, sajátosságait, távlatait. Segítse a tanulókat leendő szakmájuk kiválasztásában, egyéni életpályájuk reális megtervezésében. Alakítsa ki a tanulókban az igényességet saját magukkal és munkavégzésükkel szemben, felelősségérzetüket környezetükkel és embertársaikkal szemben. A tantárgy bemutatja az elméletben tanultak gyakorlati alkalmazási lehetőségeit, bővíti a tanulók műszaki tevékenységeinek körét. Lehetőséget teremt a szakmai elméleti és gyakorlati tananyag elsajátításához szükséges képességek, készségek fejlesztéséhez, a szakmacsoport szakképesítéseinek munkaköreiben szükséges megfelelő magatartás kialakulásához, a tanulási és szakmai motiváció fejlesztéséhez, megerősítéséhez. Körültekintő, igényes, pontos és biztonságos munkavégzésre, tudatos és felelősségteljes szakmai magatartásra nevel.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes